訪周元舉菁山隱居
作者：張元幹
朝代：宋

paragraphs: 胸次飽丘壑，乃覺軒裳輕。
舉世沈湎時，勇退公早醒。
十年烟雨簑，手種松杉成。
蒼根鬰寒霧，老色入戶庭。
棲心不爭地，似欲畢此生。
那知戎馬際，亦使山房驚。
四海方蕩潏，積骸盈破城。
公豈失策者，獨留枯槁形。
賊舟會稍遠，請復安柴荆。
暗泉雜夜雨，稚笋肥晨烹。
起予歸去來，故山今可行。
胡爲困羈旅，浩歎常吞聲。